text: Vejlegården: Chauffører spiste protestfrokost
  22 august 2012 kl. 12.42
  Taxachauffører i Vejle spiste onsdag protestfrokost på Restaurant Vejlegården. Udenfor var 3F mødt talstærkt op med blokadevagter.
  Dagen igennem havde der verseret rygter om, at byens taxachauffører ville holde deres frokost på Restaurant Vejlegården.
  Det ville de som en protest mod, at personalet på restauranten ikke kan ringe fra restaurantens telefon og bestille en bil hos Vejle Taxa.
  Sker det skal taxachaufførerne nemlig lade blokaden træde i kraft, og det har taxachaufførerne slet ikke lyst til.
  Ved frokosttid var der dog kun mødt få taxaer op, til gengæld var der rigeligt med blokadevagter fra 3F.
  3F afviser overfor TV SYD, at antallet af blokadevagter havde noget at gøre med taxachaufførernes fremmøde.
  - Jeg kan sige, at vi ikke vidste, at de havde aftalt at spise dernede. Der har været afholdt demonstrationer om onsdagen siden før sommerferien og ind imellem har der været flere end i dag og mindre andre gange, fortæller Martin Jensen formand for 3F Vejle til TV SYD.
  